**I. Dôvodová správa**

**Všeobecná časť**

**A. Všeobecná časť**

Návrh zákona, ktorým sa mení zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov (ďalej len „zákon o kontrole v štátnej správe“) predkladá Úrad vlády SR ako iniciatívny návrh. Cieľom predloženého návrhu zákona je novelizovať v ustanovení § 16 zákona o kontrole v štátnej správe maximálnu a minimálnu výšku poriadkových pokút.

Predložený návrh zákona neupravuje len zmenu peňažných súm zo slovenských korún na eurá, ale z dôvodu právnej istoty, prehľadnosti, a ochrany kontrolovaných subjektov aj výšku týchto súm smerom nadol tak, aby boli v súlade s princípmi a zásadami zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení zákona č. 70/2008 Z. z. (ďalej len „generálny zákon“). Úprava dolnej a hornej hranice výšky poriadkových pokút na celé čísla sa javí ako optimálne riešenie z hľadiska praktickej aplikácie týchto ustanovení v zákone všeobecného typu, akým je zákon o kontrole v štátnej správe. Predmetné sumy neboli pripomienkované zo strany Ministerstva financií SR a Národnej banky Slovenska.

Pokuty uložené pred nadobudnutím účinnosti tohto zákona sa vyberajú v eurách po prepočítaní podľa generálneho zákona.

Pôvodný návrh tohto materiálu novelizoval oba zákony v pôsobnosti Úradu vlády SR, teda zákon o kontrole v štátnej správe v článku I. a zákon č. 152/1998 Z. z. o sťažnostiach v znení zákona  č. 164/2008 Z. z. (ďalej len „zákon o sťažnostiach“) v článku II. Pôvodný návrh zákona bol schválený Legislatívnou radou vlády SR s pripomienkou vypustiť čl. II., ktorým sa navrhovalo ustanoviť výšku pokút v eurách v zákone o sťažnostiach. Dôvodom bola skutočnosť, že v súčasnosti je v legislatívnom procese návrh nového zákona o sťažnostiach. Uvedená pripomienka bola akceptovaná, čl. II. bol z návrhu zákona vypustený a  čl. III. bol premenovaný na článok II. Vyhodnotenie pripomienkového konania zostalo zachované v pôvodnej podobe, i keď pripomienky k článku II. sa stali irelevantnými.

Predložený návrh zákona je v súlade s Ústavou Slovenskej republiky, všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie a Európskych spoločenstiev.

Návrh zákona nebude mať dopad na štátny rozpočet, na rozpočty obcí alebo rozpočty vyšších územných celkov, nebude mať dopad na obyvateľstvo, zamestnanosť, hospodárenie podnikateľskej sféry a iných právnických osôb, a ani na životné prostredie. Túto skutočnosť zobralo Ministerstvo financií SR na vedomie listom zo dňa 31. decembra 2008.

**II. DOLOŽKA ZLUČITEĽNOSTI**

**právneho predpisu s právom Európskych spoločenstiev a Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh zákona, ktorým sa mení zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov

**3. Problematika návrhu právneho predpisu:**

a) je upravená v práve Európskych spoločenstiev

* *primárnom*

- čl. 4 ods. 2, čl. 102, čl. 136 a 137 a čl. 249 Zmluvy o založení Európskeho spoločenstva v platnom znení (Ú. v. EÚ C 321E, 29. 12. 2006),

* *sekundárnom*

- nariadenie Rady (ES) 1103/97 zo 17. júna 1997 o určitých ustanoveniach týkajúcich sa zavedenia eura v platnom znení (Ú. v. ES L 162, 19. 6. 1997; Mimoriadne vydanie Ú. v. EÚ, 10/zv. 01),

- nariadenie Rady (ES) 974/98 z 3. mája 1998 o zavedení eura v platnom znení (Ú. v. ES L 139, 11. 5. 1998; Mimoriadne vydanie Ú. v. EÚ, 10/zv. 01),   
- odporúčanie Komisie 2008/78/ES z 10. januára 2008 o opatreniach na zjednodušenie budúcich prechodov na euro (Ú. v. EÚ L 23, 26.1.2008).

b) je upravená v práve Európskej únie

* *primárnom*

- čl. 2 Zmluvy o založení Európskej únie v platnom znení (Ú. v. EÚ C 321 E, 29. 12. 2006),   
- čl. 1 ods. 1 Zmluvy o pristúpení Slovenskej republiky k Európskej únii a čl. 2 Aktu o podmienkach pristúpenia pripojenom k Zmluve o pristúpení Slovenskej republiky k Európskej únii (Ú. v. EÚ L 236, 23. 9. 2003; oznámenie č. 185/2004 Z. z.),

* *sekundárnom*

c) je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

- v rozsudku Súdneho dvora Európskych spoločenstiev zo 14. septembra 2004 vo veci C–19/03 (Landgericht München I): Verbraucher-Zentrale Hamburg eV v. O2 (Germany) GmbH & Co. OHG (rok 2004, str. 3 Zbierky rozhodnutí ESD I - 08183), týkajúci sa výkladu nariadenia 1103/97/ES pri zaokrúhľovaní.

**4. Záväzky Slovenskej republiky vo vzťahu k Európskym spoločenstvám a Európskej únii:**

a) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca

Bezpredmetné

b) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení

Uvedené konanie proti Slovenskej republike nebolo začaté.

c) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia

Bezpredmetné

**5. Stupeň zlučiteľnosti návrhu právneho predpisu s právom Európskych spoločenstiev alebo právom Európskej únie:**

Stupeň zlučiteľnosti - úplný

**6. Gestor a spolupracujúce rezorty:**

Úrad vlády Slovenskej republiky

**III. Doložka**

**finančných, ekonomických, environmentálnych vplyvov,**

**vplyvov na zamestnanosť a podnikateľské prostredie**

* 1. **Vplyvy na verejné financie:**

Predkladaný materiál nebude mať vplyv na verejné financie.

* 1. **Vplyvy na obyvateľov, hospodárenie podnikateľskej sféry a iných právnických osôb:**

Predkladaný materiál nebude mať vplyv na obyvateľov, hospodárenie podnikateľskej sféry a iných právnických osôb

* 1. **Vplyvy na životné prostredie:**

Predkladaný materiál nebude mať vplyv na životné prostredie

* 1. **Vplyvy na zamestnanosť:**

Predkladaný materiál nebude mať vplyv na zamestnanosť

* 1. **Vplyvy na podnikateľské prostredie:**

Predkladaný materiál nebude mať vplyv na podnikateľské prostredie

**OSObitná časť:**

**K čl. I**

**K bodu 1**

Maximálna výška poriadkovej pokuty, ktorú môže uložiť orgán kontroly sa stanovuje na 650 eur.

**K bodu 2**

Úhrnná výška poriadkovej pokuty, ktorú môže uložiť orgán kontroly sa stanovuje na 6500 eur.

**K čl. II**

Účinnosť zákona sa navrhuje na 1. augusta 2009

Bratislava 25. marec 2009

**Robert Fico**

predseda vlády Slovenskej republiky

**Igor Federič**

vedúci Úradu vlády Slovenskej republiky